מארק וייד

עורך ראשי

וייד נכנס לתחום הקומיקס באמצע שנות ה-80 ככותב ועורך במגזין מעריצים בשם "גיבורים מדהימים". הוא נשכר בשנת 1987 לשמש כעורך עבור חברת DC קומיקס, שבה הוא עבד על כותרים כ-Secret Origins, לגיון גיבורי-העל וחלק מהרצתו של גראנט מוריסון בחוברות פטרול האבדון. בנוסף, הוא שימש כעורך בהרצות זמניות של כותרים כ-Action Comics, אינסופיות בע"מ, וונדר וומן, אקס-מן ומהדורות מוגבלות כ-Batman: Gotham by Gaslight - שבעקבותיו יצר עם הכותב בריאן אוגוסטין את חותם "עולמות אחרים" של DC, המתרחש מחוץ להמשכיות המרכזית של החברה, ביקומים מקבילים או זמנים אחרים.

כותב

בשנת 1989, וייד עזב את עבודת העורך הראשי למשימות כתיבה עצמאיות. הוא עבד על הליין הזמני Impact Comics של חברת DC, בו הוא כתב את חוברות The Comet ודיאלוגים ב-Legend of the Shield.
בשנת 1992 וייד נשכר בידי העורך דאז בריאן אוגוסטין לעבודה שקירבה אותו יותר להכרה הציבורית, ככותב ראשי של חוברות פלאש. בקומיקס זה כיכב אחד מגיבורי הדגל של החברה, ובמהלך שמונה השנים בהן כתב את חוברות הדמות, וייד וכמה מהמאיירים (ביניהם גרג לארוק ומייק וירינגו) הוציאו את הפלאש המודרני מצללי קודמיו ג'יי גאריק ובארי אלן והגבירו את כוחו בצורה דרמטית.
הצלחתו של וייד בהרצת חוברות הפלאש גרמה להכרתו בידי כותבי החברה המתחרה מארוול קומיקס ראלף מצ'יו ומארק גרונוולד, ששכרו אותו כמצליחו של גרונוולד בחוברות קפטן אמריקה. הרצתו הראשונית של וייד בסדרת החוברות התבררה כפופולרית, עד אשר נקטעה באיבה עקב החלטת החברה לצאת בקשת הסיפור Heroes Reborn לאחר כשנה, שהציגה מחדש את הדמות בכתיבתו של רוב ליפילד. למרות שהרצתו השנייה של הדמות הייתה פחות מוצלחת מקודמתה (Captain America Vol.3 #1-23), יוקרתו של וייד התעצמה, והוא הפך לאחד הכותבים הפוריים ביותר של סוף שנות ה-90. הוא גם כתב עשרה גליונות מתוך תריסר החוברות של סדרת הבת קצרת הימים Captain America: Sentinel of Liberty ("קפטן אמריקה: זקיף החופש") משנים 1998–1999.
בשנת 1996, וייד יצר יחד עם המאייר אלכס רוס את אחת מיצירותיו הנודעות ביותר, הרומן הגרפי Kingdom Come. הסיפור, שמתרחש בעתיד יקום DC, גילה את גורלם של סופרמן, באטמן, וונדר וומן ושאר הגיבורים כאשר העולם מסביבם השתנה. הרומן הגרפי נכתב כתשובה לקומיקסים הקודרים של שנות ה-80 וה-90, ובשעה שרבים מהאירועים שהתרחשו בסיפור היו מתוחים, נוצרה בו תחושה מסוימת של אופטימיזם. רבים מהרעיונות שיושמו בסיפור הוטמעו בכותרי החברה ביקום העכשווי, ווייד כתב רומן המשך פחות מצליח בשם The Kingdom.
וייד אחראי גם להרצתן של חוברות JLA, סדרת הספין-אוף של פלאש אימפולס ו-Ruse של חברת קרוסג'ן בשנות ה-2000. וייד ומוריסון כתבו יחדיו מספר פרויקטים שייצבו את ליגת הצדק חזרה במיינסטרים (כמו למשל סיפורו של וייד JLA: Year One). השניים גם עזרו לקבע את רעיון ה"היפר-זמן", שנועד לתקן מספר בעיות המשכיות ביקום DC.
בשנת 2003, וייד הוציא סדרת חוברות בשם Empire (יחד עם בארי קיטסון), בהם הוצג נבל-על דמוי דוקטור דום בשם גולגות' שהביס בהצלחה את כל גיבורי-העל והשתלט על העולם. הסדרה פורסמה בידי חברת Gorilla Comics, שהוקמה בידי וייד, קורט בוזיאק וכמה אחרים, אך החברה התקפלה לאחר שתי חוברות בלבד. כעת הסדרה נמצאת ברישיון DC, והיא מציגה יקום בדיוני משלה.
וייד החל בהרצה מוצלחת של חוברות ארבעת המופלאים בשנת 2002 עם האמן מייק וירינגו, איתו עבד בעבר על פלאש, כאשר חוברת הבכורה עלתה באוקטובר 2002 (Fantastic Four Vol.3 #60). אולם, הרצתו הפופולרית הייתה בסכנת נפילה כאשר עורכי מארוול ביקשו לשנות מספר אספקטים בסדרה. כשוייד ווירינגו הוחלפו לאחר שהחליטו לא לעבור בשתיקה על השינויים הללו, תגובת המעריצים הזועמת גרמה להצבתם מחדש לאחר מספר שבועות בלבד. הם סיימו את הרצתם בחוברת מספר 524 (מאי 2005), והסדרה חזרה למיספורה הרגיל.
בשנת 2003, וייד שיכתב מחדש את סיפור מקורו של סופרמן המודרני במיני סדרה בת 12 החוברות "סופרמן: זכות מלידה", שהפכה לסיפור מקורו הרשמי מעתה והלאה. "זכות מלידה" הכילה מספר אלמנטים מתור הזהב ותור הכסף של הקומיקס, וכן מספר מחוות לסופרמן: הסרט וסדרת הטלוויזיה סמולוויל.
וייד חזר לכתיבת לגיון גיבורי-העל בדצמבר 2004 וצוות מחדש לבארי קיטסון. הוא סיים את ההרצה בחוברת מספר 30 באמצע 2007. הוא שיחק תפקיד חשוב יחד עם יוצרים כג'ף ג'ונס, גרג רוקה וקית' גיפן בהובלת יקום DC לקראת המשבר האינסופי של שנת 2005. יחדיו, הם כתבו את הסדרה השבועית הארוכה "52" שנמשכה כשנה שלמה ועקבה את אירועי המשבר. באותה שנה, וייד חתם עם חברת DC על חוזה לשנתיים, בהם הריץ את הסדרות The Brave and the Bold עם ג'ורג' פרז, ושב באופן זמני לפלאש.
עבודותיו האחרונות של וייד כוללות השתתפות בכותרי ספיידרמן, כתיבת המיני סדרה של דוקטור סטריינג' Strange, וכן מספר סדרות של סטודיו בום, ביניהם Irredeemable עם האמן פיטר קראוזה והספין-אוף Incorruptible.
ביולי 2007, סטודיו בום הודיע בכנס קומיק-קון, סן דייגו, כי וייד יצטרף לחברה כעורך ראשי. כעת כשחוזיו עם חברת DC הסתיימו, הוא יכתוב עבור סטודיו בום. הוא קודם למנהל מחלקת הקריאייטיב באוגוסט 2010, כאשר חודשיים לאחר מכן הוא הודיע כי יעזוב את תפקיד זה ויחזור לכתיבה עצמאית.